

Αρκαλοχώρι, 11/ 06 /2025

Προς: ΜΜΕ

**ΔΕΛΤΙΟ ΤΥΠΟΥ**

**Άνοιξε η αυλαία του Μαθητικού Φεστιβάλ Δήμου Μινώα Πεδιάδας: Γιορτή νεανικής δημιουργικότητας, έκφρασης και πολιτισμού**

Με μεγάλη επιτυχία ξεκίνησε την Τρίτη 10 Ιουνίου, το Μαθητικό Φεστιβάλ Δήμου Μινώα Πεδιάδας. Η έναρξη του φεστιβάλ αποτέλεσε μια πραγματική γιορτή, αφιερωμένη στη νεανική δημιουργικότητα και μια μοναδική ευκαιρία για όλους τους παρευρισκόμενους να θαυμάσουν τη φαντασία και τα ταλέντα των μαθητών, οι οποίοι μαζί με τους εκπαιδευτικούς τους "κέρδισαν" το θερμό χειροκρότημα του κοινού

Ο Δήμαρχος Μινώα Πεδιάδας Βασίλης Κεγκέρογλου, κατά τον χαιρετισμό του στην έναρξη του Φεστιβάλ, τόνισε την ιδιαίτερη χαρά, συγκίνηση και υπερηφάνεια του Δήμου για την επαναφορά αυτού του θεσμού, με τη μαζική συμμετοχή των σχολείων του Δήμου να αποδεικνύει περίτρανα τη δίψα των παιδιών για έκφραση και καλλιτεχνική δημιουργία, που πρέπει να βρίσκει διεξόδους και δρόμους για να εκφραστεί.

« Ως Δημοτική Αρχή, έχουμε την υποχρέωση και την ευθύνη να δημιουργούμε πρόσφορο έδαφος, δίνοντας στα παιδιά μας τη δυνατότητα να οραματίζονται και να εκφράζονται μέσα από κάθε μορφή Τέχνης. Πιστεύουμε ακράδαντα στη νέα γενιά. Η δημιουργικότητα είναι δική τους υπόθεση και ο δικός μας στόχος είναι να μπορούν να εκφράζονται ελεύθερα, να αναπτύσσουν τα ταλέντα τους και να γίνουν οι αυριανοί πρωταγωνιστές της ζωής, κάνοντας τον κόσμο και τον Δήμο μας καλύτερο. Το Μαθητικό Φεστιβάλ του Δήμου Μινώα Πεδιάδας αποτελεί φάρο που φωτοδοτεί έναν καλύτερο κόσμο, αναδεικνύοντας τη δύναμη της εκπαίδευσης και της δημιουργίας!».

Ο Δήμαρχος συνεχάρη δημόσια τον Αντιδήμαρχο Παιδείας και Αθλητισμού Στέφανο Ψυλλάκη και όλα τα μέλη της Οργανωτικής Επιτροπής, τους διευθυντές των σχολείων, όλους τους εκπαιδευτικούς που εργάστηκαν για την διοργάνωση του και ιδιαίτερα τους μαθητές του Δήμου για το ταλέντο και την ενθουσιώδη συμμετοχή τους στο Φεστιβάλ. Επίσης, δεν παρέλειψε να αναφερθεί στην πολιτική του Δήμου Μινώα Πεδιάδας που από επιλογή, επενδύει στην παιδεία, την εκπαίδευση και τη δια βίου μάθηση.

Σε ότι αφορά τις υποδομές και τα σχολικά κτίρια ο Δήμαρχος ανέφερε χαρακτηριστικά ότι: « Η Δημοτική Αρχή δίνει προτεραιότητα στο πρόγραμμα σχολικής στέγης για τα σεισμόπληκτα Σχολεία με:

1. Νέο 1ο Δημοτικό Σχολείο Αρκαλοχωρίου, σε νέο οικόπεδο επί της οδού Ανδρέα Παπανδρέου, δίπλα στο πολιτιστικό πολύκεντρο, το συμβόλαιο της αγοράς του υπογράφουμε την προσεχή εβδομάδα.

2. Νέο Γυμνάσιο Αρκαλοχωρίου, την μελέτη του οποίου αναθέτουμε με απόφαση της Δημοτικής Επιτροπής

3. Αποκατάσταση διατηρητέου Δημοτικού Θραψανού, για την οποία έχει κινηθεί η διαδικασία χρηματοδότησης με 1.500.000 ευρώ. Ταυτόχρονα προχωρούμε στην ανακαίνιση και ενεργειακή αναβάθμιση των σχολείων που δεν έχουν πραγματοποιηθεί, Λύκειο Αρκαλοχωρίου, Δημοτικό Καστελλίου κλπ καθώς και στις αναγκαίες συντηρήσεις.

Ως προς την λειτουργία νέων εκπαιδευτικών δομών:

• Η Σχολή Κεραμικής στο Θραψανό λειτουργεί ήδη, σε συνεργασία του Υπ. Πολιτισμού και του Πανεπιστημίου Δυτικής Μακεδονίας.

• Το Σχολείο Δεύτερης ευκαιρίας στο Καστέλλι, επαναλειτουργεί για να δοθεί αυτή η δεύτερη ευκαιρία σε όσους το επιθυμούν.

• Προετοιμάζουμε τη λειτουργία ΙΕΚ με ειδικότητες που χρειάζονται στη λειτουργία του νέου Αεροδρομίου και δεν καλύπτονται από το ΕΠΑΛ στο οποίο από φέτος λειτούργησε νέα ειδικότητα αισθητικής.

• Η πρωτοβουλία μας για την τοπική ιστορία έδωσε τα πρώτα αποτελέσματα και απέδειξε ότι οι από κάτω προς τα πάνω δράσεις, μπορούν να σπάσουν τη γραφειοκρατία και την παγιωμένη αντίληψη «αυτό δεν γίνεται».

Ο Αντιδήμαρχος Παιδείας και Αθλητισμού Στέφανος Ψυλλάκης από την πλευρά του, εξέφρασε την ικανοποίηση του για την επανεκκίνηση του θεσμού και την αφοσίωση του Δήμου στην παιδεία και τον πολιτισμό και τόνισε μεταξύ άλλων:

« Το Φεστιβάλ αυτό δεν είναι απλώς μια πολιτιστική εκδήλωση. Είναι ο καθρέφτης της φαντασίας, του ταλέντου και της ελπίδας της νέας γενιάς. Είναι η απόδειξη πως όταν δίνουμε βήμα στους νέους, αυτοί μπορούν να μας εμπνεύσουν, να μας συγκινήσουν και να μας γεμίσουν αισιοδοξία. Ως Δημοτική Αρχή, οφείλουμε να επενδύουμε διαρκώς στην Παιδεία. Η Παιδεία δεν περιορίζεται στα στενά πλαίσια της γνώσης. Είναι και ο σεβασμός στον πολιτισμό, η ενθάρρυνση της δημιουργικότητας, η καλλιέργεια του αισθητικού κριτηρίου και των ανθρωπιστικών αξιών. Και η Τέχνη — με όλες τις μορφές της — είναι ο πιο όμορφος τρόπος να τα καλλιεργήσουμε όλα αυτά. Το σημερινό φεστιβάλ είναι ένα κορυφαίο παράδειγμα αυτής της προσπάθειας. Ευχαριστώ θερμά την Οργανωτική Επιτροπή, τους Διευθυντές των Σχολείων, τους εκπαιδευτικούς, το βοηθητικό προσωπικό, τους συναδέλφους από το ΚΔΑΠ και το ΣΔΕ Καστελλίου, τη Σχολή Κεραμικής στο Θραψανό, το Κέντρο Διημέρευσης και Ημερήσιας Φροντίδας ΑμεΑ "Δικαίωμα στη Ζωή" στο Θραψανό, τους γονείς και πάνω απ' όλα τους ίδιους τους μαθητές και τις μαθήτριες, που μέσα από τις καλλιτεχνικές τους δημιουργίες μας προσφέρουν μια πηγαία πνοή αισιοδοξίας. Ο Δήμος Μινώα Πεδιάδας θα συνεχίσει να στηρίζει με συνέπεια κάθε εκπαιδευτική και πολιτιστική προσπάθεια που προάγει τις αξίες της συμμετοχής, της δημιουργικότητας και της αλληλεγγύης».

Την εκδήλωση τίμησαν με την παρουσία τους ο Δήμαρχος Μινώα Πεδιάδας Βασίλης Κεγκέρογλου, ο Σεβασμιώτατος Μητροπολίτης Αρκαλοχωρίου, Καστελλίου και Βιάννου κ.κ.Ανδρεας, ο Αναπληρωτής Περιφερειάρχης Γιώργος Πιτσούλης,η Εντεταλμένη Σύμβουλος Παιδείας και Δια βίου Μάθησης Περιφέρειας Κρήτης Ελένη Μαράκη, ο Διευθυντής Α/θμιας Εκπαίδευσης Ν. Ηρακλείου Μανώλης Μπελαδάκης, ο Πρόεδρος του Συλλόγου Εκπαιδευτικών Ηρακλείου Δ. Θεοτοκόπουλος Γιώργος Μακράκης, οι Αντιδήμαρχοι Στέφανος Ψυλλάκης, Όλγα Δραμουντάνη, Καλλιόπη Αποστολογιωργάκη, η Δημοτική Σύμβουλος και Πρόεδρος της Επιτροπής Παιδείας Δήμου Μινώα Πεδιάδας Έφη Καλυκάκη, o Πρόεδρος της Δημοτικής Κοινότητας Αρκαλοχωρίου Γιώργος Μαλεδάκης, δημοτικοί σύμβουλοι, εκπρόσωποι Συλλόγων και Φορέων της περιοχής και πλήθος κόσμου.

Οι συμμετοχές της πρώτης ημέρας του Φεστιβάλ που συγκίνησαν το κοινό:

-Το Κέντρο Δημιουργικής Απασχόλησης Παιδιών Δ. Μινώα Πεδιάδας, παρουσίασε «Διαδραστικά παιχνίδια για παιδιά», εμπνευσμένα από τις Μινωικές τέχνες, με τίτλο «Στην αυλή του Μίνωα».

 -Οι μαθητές του Ειδικού Δημοτικού & Νηπιαγωγείου Αρκαλοχωρίου παρουσίασαν τη θεατρική παράσταση «Τα μαγικά μαξιλάρια», εμπνευσμένη από το γνωστό έργο του Ευγένιου Τριβιζά, ενώ τραγούδησαν το «Παραμύθι παραμύθι», σε συνεργασία με τη Χορωδία του 2ου Δημοτικού Σχολείου Αρκαλοχωρίου.

 -Το 1ο Δημοτικό Σχολείο Αρκαλοχωρίου παρουσίασε την «Έκθεση Εικαστικών» με πίνακες ζωγραφικής μαθητών της ΣΤ’ τάξης και μια «Παρουσίαση Εργασίας Ρομποτικής» από την ίδια τάξη με θέμα την έξυπνη διάβαση πεζών για ΑΜΕΑ.

- Το Νηπιαγωγείο Καστελλίου παρουσίασε μέσα από την έκθεση «Η τέχνη της Μυθολογίας», έργα από τα παιδιά του ολοήμερου τμήματος, τα οποία προσέγγισαν διάσημα έργα της παγκόσμιας τέχνης εμπνευσμένα από την αρχαία ελληνική μυθολογία.

-Το 2ο Δημοτικό Σχολείο Αρκαλοχωρίου παρουσίασε το θεατρικό δρώμενο «Αν το χέρι σηκώσεις», μια ιστορία κατά της βίας από μαθητές της Β’ & Δ’ τάξης. Επίσης, η Χορωδία της Δ’ τάξης τραγούδησε το «Το Μεταξένιο» και παρουσιάστηκαν «Παλαιϊνά Ζάλα», παραδοσιακοί χοροί εμπνευσμένοι από την κρητική μουσικοχορευτική παράδοση.

Οι εκδηλώσεις του Μαθητικού Φεστιβάλ θα συνεχιστούν μέχρι και τις 20 Ιουνίου, με ακόμα περισσότερες στιγμές έμπνευσης και δημιουργίας.